Tre mænd brød ind hos en kvinde og hendes to døtre i Gravlev syd for Støvring juleaften. De bagbandt dem og stjal deres penge. Kvinden bor sammen med sin mand, der dog ikke var hjemme, på førstesalen i ejendommen, hvor parrets to voksne døtre var på julebesøg. Politiet vil ikke komme udbyttet nærmere end "nogle tusinde kroner". Efter røveriet forsvandt mændene i en bil, og det lykkedes den ene af kvinderne at vække underboen, hvorefter politiet blev tilkaldt. Ofrene har kun kunnet give et spinkelt signalement af røverne, der var iført sorte hætter og lyst joggingtøj. De var almindelige af bygning og talte jysk. Politiet har endnu ikke hørt fra vidner til røveriet.
Politiet har efterlyst vidner til det hårdhændede røveri i Gravlev. Men ingen har meldt sig.